精衛行
作者：黎廷瑞
朝代：宋

paragraphs: 微禽負大耻，勁氣橫紫冥。
口啣海山石，意欲無滄溟。
滄溟茫茫雲正黑，濤山峨峨護龍國。
假令借爾秦皇鞭，驅令石頭填不得。
布囊盛土塞江流，孫郎覽表笑不休。
勞形區區讎浩渺，志雖可尚難乎酬。
蓬萊有人憐爾苦，勸爾休休早歸去。
精衛精衛我亦勸汝歸，滄海自有變作桑田時。